## Justícia flexibilitza les normes horàries del personal de l’Administració de justícia per a facilitar la conciliació i l’atenció a persones amb discapacitat o dependència

*** Esta nova mesura del Pla Concilia té com a objectiu proporcionar uns horaris que faciliten la conciliació laboral i familiar i milloren la productivitat
* Forma part dels acords aconseguits el mes de març passat en la Mesa Sindical entre la Conselleria de Justícia i Interior i els representants de les organitzacions sindicals**

La Conselleria de Justícia i Interior ha flexibilitzat les normes sobre l’horari del personal de l’Administració de Justícia per a afavorir la conciliació de la vida laboral, familiar i personal, i facilitar als qui ho necessiten l’atenció a persones amb discapacitat o dependència que estiguen al seu càrrec.

Esta nova mesura del Pla Concilia té com a objectiu proporcionar una major eficàcia en la gestió del temps mitjançant la implantació d’uns horaris racionals que faciliten la conciliació i milloren la productivitat, proporcionant així una major motivació en el treball del personal al servici de l’Administració de justícia.

El *Diari Oficial de la Generalitat* (DOGV) ha publicat el decret que modifica les normes sobre calendari laboral en les quals s’establix els nous criteris per a distribuir el temps de la part flexible de l’horari, i es rebaixa el percentatge del grau de discapacitat al 33 % per a sol·licitar la modificació de la part fixa de l’horari per a atendre este tipus de necessitats de conciliació de la vida familiar i laboral. A més, s’inclou els qui tinguen al seu càrrec un familiar fins al segon grau de consanguinitat o afinitat que tinga reconegut algun grau de dependència.

Esta modificació forma part dels acords aconseguits el mes de març passat en la Mesa Sindical entre la Conselleria de Justícia i Interior i els representants de les organitzacions sindicals.

**Modificació del calendari laboral**

El Decret de la Conselleria de Justícia modifica l’apartat 2.b) de l’article segon, de la Resolució de 17 de juliol de 2006, de la Direcció General de Justícia, per la qual s’aproven les normes sobre calendari laboral d’aplicació al personal al servici de l’Administració de justícia a la Comunitat Valenciana.

Amb esta modificació que entra hui en vigor, la part variable de l’horari, o temps de flexibilitat, està constituïda per la diferència entre la part fixa de l’horari, cinc hores trenta minuts diaris, i la jornada obligada en còmput mensual.

Esta part flexible d’horari es distribuirà a criteri de l’empleat públic, i es podrà complir de dilluns a divendres, entre les set trenta i les nou hores, i entre les catorze i les dènou hores.

Amb caràcter excepcional, personal i temporal, podrà ser autoritzat per la Direcció General de Justícia a modificar la part fixa de l’horari per a atendre les necessitats de conciliació de la vida familiar i laboral, i l’increment corresponent de la part flexible fins a completar la jornada diària establida.

Esta mesura excepcional es podrà aplicar al personal que per raons de convivència tinga a la seua cura directa persones amb un grau de discapacitat física, psíquica o sensorial igual o superior al 33 % o tinga reconeguda una dependència igual o superior al grau 2, i que no exercisca activitat retribuïda que supere el salari mínim interprofessional.

També al personal que tinga al seu càrrec algun familiar fins al segon grau de consanguinitat o afinitat en estes mateixes condicions.  
En tot cas, la disminució de la part fixa de l’horari no podrà excedir d’una hora diària.

Fecha: 06/05/2024